《送乡友林耕道往信州因寄李明通》
宋代·戴表元

卢公全盛时，桃李何纷纷。冠盖蔽白日，谈笑起青云。

林翁我乡曲，同业又同门。如何三十年，白头始相闻。

全家作楚鬼，只影穷江源。起手问曲折，口涩不肯言。

宁非衣食牵，犹赖齿颊存。叹此皆有数，吾书已云云。

下尽浮世尘，上通先天根。事来即顺受，不得劳悲欣。

我老耕破砚，百钱混人群。听之如饮醇，油油至微醺。

所恨各有役，东帆复西辕。平生李元礼，归为致寒暄。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》